b'\n_START_ARTICLE_\nRoland Cedermark\n_START_SECTION_\nTausta\n_START_PARAGRAPH_\nRoland Cedermark sai ensimm\xc3\xa4isen harmonikkansa viisivuotiaana is\xc3\xa4lt\xc3\xa4\xc3\xa4n Folkelta. Se oli kaksirivinen Granesso-merkkinen Magdeburgissa valmistettu soitin. Vanhemmat omistivat kahvila-leipomon, josta tuli nuoren Rolandin luonnollinen esiintymislava. Cedermark suoritti my\xc3\xb6s itse leipurin ja kondiittorin opinnot \xc3\x96stersundissa, ennen kuin h\xc3\xa4n perusti oman tanssiorkesterinsa nimelt\xc3\xa4 Cedermarks vuonna 1958.\n_START_SECTION_\nUra\n_START_PARAGRAPH_\nRoland Cedermark toimi muusikkona Cedermarks-orkesterinsa kanssa vuoteen 1973 saakka. Vuonna 1974 h\xc3\xa4n perusti musiikkiliikkeen yhdess\xc3\xa4 Gerd-vaimonsa kanssa Svegiin, joka oli ollut perheen kotipaikka 1960-luvun alkupuolelta saakka. Cedermarkit j\xc3\xa4rjestiv\xc3\xa4t tanssi- ja show-iltoja Svegiss\xc3\xa4 ja l\xc3\xa4hialueilla koko 1970-luvun ajan._NEWLINE_Cedermarkin levytysura alkoi 1976. H\xc3\xa4n oli p\xc3\xa4\xc3\xa4tt\xc3\xa4nyt tehd\xc3\xa4 harmonikkalevyn, jolla harmonikan \xc3\xa4\xc3\xa4ni tulisi tehd\xc3\xa4 erityisesti h\xc3\xa4nen makunsa mukaiseksi. Ensilevytys Lady be good tehtiin kahdessa p\xc3\xa4iv\xc3\xa4ss\xc3\xa4 30. ja 31. maaliskuuta R\xc3\xa5gsvedissa. Jo ensilevytyksen aikana luotiin Cedermarkille ominainen vibrato-soundi, josta tuli h\xc3\xa4nen tavaramerkkins\xc3\xa4._NEWLINE_Viime vuodet Cedermark on asunut Sigtunassa, josta k\xc3\xa4sin h\xc3\xa4n k\xc3\xa4y edelleen ahkerasti konserttikiertueilla, kotimaansa lis\xc3\xa4ksi etenkin my\xc3\xb6s Norjassa.\n_START_SECTION_\nTuotanto\n_START_PARAGRAPH_\nCedermark on julkaissut 29 soololevy\xc3\xa4. H\xc3\xa4n on kirjoittanut my\xc3\xb6s omia iskelm\xc3\xa4melodioita ja -tekstej\xc3\xa4. Cedermarkin lauluja ovat levytt\xc3\xa4neet h\xc3\xa4nen itsens\xc3\xa4 lis\xc3\xa4ksi my\xc3\xb6s muun muassa Vikingarna, Thorleifs, sek\xc3\xa4 Ingmar Nordstr\xc3\xb6ms -tanssiorkesterit. H\xc3\xa4nen tunnetuimpia laulujaan ovat Mosippan, Fem r\xc3\xb6da rosor till Dej, Varje dag \xc3\xa4r en g\xc3\xa5va, Karibiska n\xc3\xa4tter, Carl Philips vals, S\xc3\xa5ngen till byn, sek\xc3\xa4 Sommar i Sverige._NEWLINE_H\xc3\xa4nell\xc3\xa4 on oma tuotantoyhti\xc3\xb6ns\xc3\xa4, Roland Cedermark Produktion AB, jota h\xc3\xa4n hoitaa yhdess\xc3\xa4 vaimonsa Gerdin kanssa. Cedermark on saanut vuoteen 2010 menness\xc3\xa4 14 kultalevy\xc3\xa4 ja h\xc3\xa4nen levyj\xc3\xa4\xc3\xa4n on myyty yhteens\xc3\xa4 noin kaksi miljoonaa kappaletta.'